Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 3.11.2016		Dušana Blašková	02/69 20 34 38	

6. konferencia o sprístupňovaní kultúry nevidiacim a slabozrakým osobám Kultúrne aktivity ľudí so zrakovým postihnutím

V dňoch 3. – 5. novembra bude v priestoroch Hotela SATEL prebiehať konferencia pod názvom Sprístupňovanie kultúry nevidiacim a slabozrakým osobám – Kultúrne aktivity ľudí so zrakovým postihnutím. Už 6. konferencia tohto cyklu je venovaná kultúrnym aktivitám ľudí so zrakovým postihnutím, ich prístupnosti a podpore. Zámerom konferencie je predovšetkým ponúknuť prehľad kultúrnych aktivít realizovaných priamo ľuďmi so zrakovým postihnutím. Formou prezentácií a workshopov chceme predstaviť spôsob a obsahy kultúrnych aktivít jednotlivcov, skupín či na kultúru orientovaných projektov. Nepôjde však o prehliadku amatérskych umeleckých vystúpení. Konferencia sa bude venovať metodike, organizácii, vzdelávaniu, podpore a ďalším aspektom podporujúcim kultúrne aktivity. Okrem prednášok bude organizované aj „trhovisko“ kultúrnych aktivít, na ktorom budú zrakovo postihnutí prezentovať vlastné diela, postupy ručných prác, dokumentáciu vystúpení, ocenení atď. a individuálne o nich diskutovať s účastníkmi konferencie.
Prezentované budú napríklad Dni Mateja Hrebendu, t. j. prehliadka nevidiacich a slabozrakých recitátorov a literárnych tvorcov, ktorej už 18. ročník sa uskutoční 11. – 13. novembra v Levoči; krúžok scénického tanca Očko, v ktorom pôsobia zrakovo postihnutí; Zrakáč, divadlo nevidiacich, slabozrakých a vidiacich tvorcov fungujúce od roku 2010. Zástupcami výtvarného umenia budú každoročná fotografická súťaž Cesta svetla, výtvarná skupina Svetlo a Medzinárodná súťaž kresleného humoru o ľuďoch, ktorým zrak úplne alebo čiastočne chýba, i o zraku ako takom. Nezabudneme však ani na prezentáciu šikovných rúk či Slovenskej knižnice pre nevidiacich M. Hrebendu a Rehabilitačné stredisko pre zrakovo postihnutých v Levoči a ich kultúrne aktivity. Celý program nájdete na stránke www.unss.sk.
Hotel SATEL bude zároveň dejiskom 8. zjazdu Únie nevidiacich a slabozrakých Slovenska. Ide o významné podujatie, na ktorom sa každé 4 roky hodnotí uplynulé obdobie činnosti našej organizácie, stanovuje sa stratégia ÚNSS na najbližšie 4 roky a na toto obdobie sa volia aj orgány ako Ústredná rada a Ústredná kontrolná komisia.
Naším trvalým zámerom a úlohou je obhajovať záujmy nevidiacich a slabozrakých osôb a vytvárať podmienky na efektívne uplatňovanie ich práv, nediskrimináciu a rovnosť príležitostí. Túto úlohu sa usilujeme plniť prostredníctvom aktivizácie a rozvoja individuálnych schopností ľudí so zrakovým postihnutím najmä v oblasti kompenzácie dôsledkov zrakového postihnutia a sebaobhajoby, presadzovaním pozitívnych opatrení, prevencie a odstraňovania diskriminácie a bariér každého druhu, poskytovania sociálnych služieb a podpory spolkovej činnosti.
Pozvanie na 8. zjazd ÚNSS prijal aj prezident Slovenskej republiky Andrej Kiska, ktorý nás svojou prítomnosťou poctí v piatok, 4. novembra, od 15:00 do 16:00 a oboznámi sa s činnosťou ÚNSS, s víziami jej pôsobenia. Prezident o našu činnosť prejavil záujem aj počas verejnej zbierky Biela pastelka, ktorú už od roku 2002 každoročne organizujeme s cieľom podporiť samostatný a plnohodnotný život zrakovo postihnutých. Jej výnos je určený na dofinancovanie kurzov priestorovej orientácie a samostatného pohybu s bielou palicou či s vodiacim psom, čítania a písania Braillovho písma, nácvik sebaobslužných činností a mnohé ďalšie. Andrej Kiska prevzal nad jubilejným 15. ročníkom záštitu. 
O svojom záujme zúčastniť sa na zjazde počas návštevy p. prezidenta nás, prosím, vopred informujte.
Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má viac ako 4 000 členov združených v 65 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990.

Kontakt:

Dušana Blašková
Tel.: 02/69 20 34 38, 0911 469 653
e-mail: dusana.blaskova@unss.sk
www.unss.sk